Wanneer moet ek 'n saak na die KVBA verwys? - Jy en die RegJy en die Reg
Tuis › Artikels › Arbeidsreg › Wanneer moet ek 'n saak na die KVBA verwys?
Wanneer moet ek 'n saak na die KVBA verwys en wat gebeur as ek die spertyd gemis het?
Artikel 191 van die Wet op Arbeidsverhoudinge reguleer die tydperk waarbinne 'n spesifieke tipe dispuut verwys moet word. Ingevolge artikel 191(1)(b)(i) moet 'n dispuut oor onbillike ontslag binne 30 dae van die datum van die ontslag verwys word. 'n Dispuut oor onbillike arbeidspraktyk moet binne 90 dae van die datum van die onbillike praktyk, of binne 90 dae sedert die werknemer van die onbillike praktyk bewus geword het, verwys word. Sou 'n dispuut buite die verpligte spertye verwys word, sal dit as 'n laat verwysing beskou word en die werknemer sal 'n aansoek om kondonasie moet indien.
Reël 31 van die Kommissie van Versoening, Bemiddeling en Arbitrasie (KVBA) verduidelik hoe 'n aansoek om kondonasie ingedien moet word. Onder andere moet die aansoek gepaardgaan met 'n beëdigde verklaring wat die saak uiteensit en wat nie minder as 14 dae voor die konsiliasie- en/of arbitrasiedatum op die partye beteken moet word nie.
Ingevolge reël 9 van die KVBA moet 'n kondonasieaansoek die volgende vier aspekte insluit om suksesvol te wees:
Die aantal kalenderdae sedert die sperdatum.
Die rede waarom die aansoek laat is.
Die party wat die saak verwys het se kanse op sukses.
Die vooroordeel wat die partye sal ervaar al dan nie indien die kondonasie toegestaan word.
Enige relevante faktore wat die party meen die kommissaris in ag moet neem.
Die kommissaris sal dan die aansoek om kondonasie aanhoor en dit toestaan of afkeur. Sou die aansoek toegestaan word, sal die saak voortgaan met konsiliasie en/of arbitrasie. Sou die aansoek afgekeur word, sal die dispuut nie verder aangehoor word nie.
Dit is belangrik om Solidariteit so spoedig moontlik van 'n onbillike ontslag of onbillike arbeidspraktyk te verwittig sodat die saak binne die vasgestelde tydraamwerk verwys kan word.